Diari Oficial de la Generalitat Valenciana


Sumari del DOGV 6391, del 05-11-2010 (2010/11910)

ORDE 37/2010, de 27 d'octubre, de la Conselleria d'Agricultura, Pesca i Alimentació, per la qual s'aprova la reglamentació de qualitat de la magrana, per a la seua distinció amb la marca de qualitat CV.
----------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2010/10/27/37/dof/vci/html**

### Dades del document

Número de DOGV
:   6391

Data del DOGV
:   05-11-2010

Secció del DOGV
:   I. DISPOSICIONS GENERALS

Número del document
:   2010/11664


Data del document
:   27-10-2010

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Descriptors 

:   * producte alimentós
    * producte agrícola
    * legislació
    * fruit
    * marca de qualitat

ORDE 37/2010, de 27 d'octubre, de la Conselleria d'Agricultura, Pesca i Alimentació, per la qual s'aprova la reglamentació de qualitat de la magrana, per a la seua distinció amb la marca de qualitat CV. [2010/11269]  
Llei 10/2006, de 26 de desembre, de Mesures Fiscals, de Gestió Administrativa i Financera i d'Organització de la Generalitat, en l'article 53, capítol XVII, «La protecció dels sistemes de qualitat agroalimentaris», es preveu com un dels sistemes de qualitat o figura de qualitat agroalimentària la marca de qualitat CV, marca de garantia pròpia de la Generalitat de la Comunitat Valenciana.  
En el Decret 91/1998, de 16 de juny, del Govern Valencià, s'aprova el Reglament de la Marca de Qualitat CV per a Productes Agraris i Agroalimentaris (DOGV núm. 3273, de 26.06.1998), i s'establix un mecanisme de distinció tècnica i comercial d'aquells productes amb valors peculiars de tipus qualitatiu, sociocultural o econòmic, per a protegir la seua singularitat, i evitar competències deslleials i facilitar al consumidor la seua identificació.  
Després dels estudis tècnics corresponents, la Direcció General de Comercialització ha estimat que, per les seues característiques i qualitat, la magrana és un producte amb mereixements suficients per a ser objecte de l'aplicació de les previsions de l'esmentada disposició, i s'acull i s'impulsa la iniciativa dels operadors econòmics que així ho han sol·licitat a la Conselleria d'Agricultura, Pesca i Alimentació.  
Ja que la Direcció General de Comercialització reglamenta la qualitat de la magrana, d'acord amb el Decret 91/1998, del Govern Valencià, la seua comercialització es podrà emparar amb la marca de qualitat CV, de titularitat de la Generalitat, i ha de complir les condicions d'autorització i ús que s'establixen en el Reglament de la Marca aprovada per l'esmentat decret, l'aplicació i gestió del qual correspon a la Conselleria d'Agricultura, Pesca i Alimentació, a través de la Direcció General de Comercialització.  
Per tot això, a l'empara d'allò que es disposa en l'article 1.1 del Decret 91/1998, de 16 de juny, del Govern Valencià, i vista la proposta de la directora general de Comercialització, en exercici de les funcions que tinc atribuïdes d'acord amb allò que s'ha establit en l'article 28 de la Llei 5/1983, de 30 de desembre, del Consell.  
ORDENE  
Article únic. Aprovació  
Aprovar la reglamentació de qualitat de la magrana, que figura en l'annex d'esta orde, a l'efecte de l'autorització respecte d'este producte de l'ús de la marca de qualitat CV, d'acord amb el seu Reglament aprovat pel Decret 91/1998, de 16 de juny, del Govern Valencià, i queda inscrit l'esmentat producte en el Registre de Productes Agroalimentaris amb Marca de Qualitat CV.  
DISPOSICIÓ FINAL  
Única. Entrada en vigor  
Esta orde entrarà en vigor l'endemà de la publicació en el Diari Oficial de la Comunitat Valenciana.  
València, 27 d'octubre de 2010  
La consellera d'Agricultura, Pesca i Alimentació,  
MARITINA HERNÁNDEZ MIÑANA  
Annex  
Reglamentació de qualitat de la magrana  
Àrea de Qualitat Agroalimentària  
En esta reglamentació s'establixen els criteris generals per a identificar la magrana que es pot distingir amb la marca de qualitat CV, es descriu el conjunt de requisits i controls la finalitat dels quals és aconseguir la diferenciació del producte davant del consumidor, tant per les seues especials característiques de qualitat com de respecte al medi ambient durant la seua producció i condicionament. Per a esta finalitat es descriuen els requisits mínims següents:  
1) Característiques del producte:  
a) S'han de comercialitzar amb la marca de qualitat CV magrana, exclusivament les magranes de la varietat Mollar d'Elx que complisquen els requisits següents:  
- Fruits sencers, nets i sans; s'exclouen els fruits afectats per qualsevol tipus de podridura o altres alteracions.  
- D'aspecte fresc, exempts d'olor i/o sabor estrany i exempts d'humitat exterior anormal.  
- Amb un mínim de 14 graus Brix.  
- Pel que fa als defectes que afecten l'aparença:  
· Dany peduncular: descamacions de la pell que es produïxen en la zona peduncular sense arribar a l'interior del fruit. El màxim dany permés és de 20 mil·límetres de diàmetre en el total de la superfície del fruit.  
· Rascades: xicotetes ferides cicatritzades sobre la pell dels fruits. El màxim dany permés és de 20 mil·límetres de diàmetre en el total de la superfície del fruit.   
· Cremada lleu: la cremada lleu no té la pell clevillada i presenta color marró clar. El màxim dany permés és del 15 per cent de la superfície del fruit.  
- No es permetran cremades fortes, ni intumescències, ni fruits verds o envellits.  
La tolerància de qualitat serà d'un deu per cent en nombre o en pes de fruits que no corresponguen amb les característiques anteriorment esmentades.  
b) El calibre de la magrana Mollar emparada per la marca de qualitat CV s'ha de determinar pel pes unitari de cada fruit i d'acord amb l'escala següent:  
- Superior a 475 grams  
- Entre 475 i 375 grams  
- Entre 375 i 275 grams  
- Entre 275 i 225 grams   
- Entre 225 i 175 grams  
Queden exclosos els fruits de pes unitari inferior a 175 grams.  
La tolerància de calibre serà d'un deu per cent en nombre o en pes de fruits que corresponguen al calibre immediatament inferior o superior a l'assenyalat en l'envàs, amb un mínim de pes unitari de 175 grams per als fruits classificats en el calibre més xicotet.   
2) Pel que fa a les explotacions i les tècniques de cultiu:  
a) Tots els operadors que desitgen cultivar magrana acollida a la marca de qualitat CV han d'estar inscrits en el registre corresponent.  
b) Les tècniques de cultiu i de gestió de les instal·lacions atendran a estratègies respectuoses amb el medi ambient, i s'han d'establir com a mètodes preferents aquells que conduïsquen a un major estalvi energètic, a l'ús racional dels recursos, en especial, dels nutrients i fitosanitaris, o a l'ús de materials reciclables i una adequada gestió de residus.  
c) No s'han d'utilitzar organismes genèticament modificats ni derivats d'estos, ni en el material vegetal ni en els productes aplicats.  
d) Capacitació del personal de l'explotació. El personal que opere en les explotacions i instal·lacions ha de disposar del nivell de formació adequat per al compliment de les seues funcions i, en especial, els aplicadors de tractaments fitosanitaris que han d'estar en possessió de l'oportú carnet o autorització administrativa.  
e) Quadern d'explotació i altres registres. Cada explotació disposarà d'un quadern en què quedaran anotades les operacions realitzades als cultius. Així mateix, s'han d'establir els registres oportuns que permeten un seguiment exhaustiu de l'estat de manteniment de les instal·lacions i equips i, de les entrades i eixides dels productes fitosanitaris.  
f) Operacions de cultiu:   
1. Poda. S'han d'utilitzar les tècniques tradicionals de poda per a aconseguir el màxim desenrotllament de la planta.  
2. Reg. S'han d'utilitzar, preferentment, tècniques de reg que garantisquen la màxima eficiència en l'ús de l'aigua i l'optimització dels recursos hídrics.  
3. Fertilització. La nutrició de les plantes s'ha d'afavorir, preferentment, per mitjà del manteniment de la fertilitat i l'activitat biològica del sòl. En les aportacions de matèries orgàniques s'ha de donar prioritat a aquells productes amb menor contingut en metalls pesants. Es prestarà especial atenció a evitar un excés d'adobament.  
4. Control de males herbes. S'ha de realitzar, preferentment, amb mitjans mecànics.  
5. Control de plagues i malalties. S'ha de donar prioritat als mètodes culturals i biològics.  
Els mètodes químics seran complement d'aquells i s'han de realitzar amb productes autoritzats, de baixa toxicitat i respectuosos de la fauna útil.  
6. Control de residus fitosanitaris en producte. S'han de realitzar anàlisis aleatòries a la fruita prèvies a la seua recol·lecció, a tots els productors.  
7. Recol·lecció. La recol·lecció s'ha d'efectuar de forma manual i escalonada. El fruit serà tallat manualment amb tisora, i s'han d'evitar ferides als fruits i s'han de depositar en envasos prestant especial atenció a no remoure els fruits per a evitar rascades i magolaments.  
8. Transport. El transport a les instal·lacions s'ha de realitzar en condicions adequades que asseguren la màxima qualitat dels fruits, i s'han d'evitar colps, magolaments i xafades produïdes per manipulacions inapropiades.  
3) Pel que fa a les instal·lacions de condicionament:  
Tots els operadors que realitzen la conservació i el condicionament de magrana per a la seua comercialització amb la marca de qualitat CV:   
- Han d'estar inscrits en els registres corresponents.  
- Han de complir els requisits que s'establixen en la legislació vigent en matèria higienicosanitària.  
- Han de tindre documentat i implantat un sistema que garantisca la traçabilitat del producte des de les parcel·les d'origen fins a la unitat de venda en el mercat.  
- Han de disposar d'un registre d'incidències on queden anotades les partides que no complisquen els requisits i que, per tant, no es poden comercialitzar davall la marca de qualitat. Així mateix, quan durant la realització dels controls interns o externs es detecte l'incompliment d'alguna de les pràctiques que s'establixen en esta norma s'ha de deixar constància escrita de la desviació detectada i s'han de determinar les accions correctores que sigen procedents.  
Respecte als processos, s'ha de complir que:  
a) Durant el seu emmagatzemament el fruit ha d'estar entre 4ºC i 8ºC de temperatura interna.   
b) En les fases de manipulació, envasament i paletització, el producte ha de rebre el tracte més adequat per a conservar la màxima qualitat.  
c) Les caixes i els recipients utilitzats s'han de mantindre nets i s'han d'emmagatzemar de manera que s'evite la contaminació per plagues i malalties.  
d) Els recipients, els envasos i els llocs d'emmagatzematge no han d'alterar la composició i les característiques organolèptiques dels productes ni els han de transmetre substàncies tòxiques o que puguen contaminar o originar reaccions químiques perjudicials.  
4) Requisits mínims de control:  
Els operadors que facen ús de la marca de qualitat CV han de vetlar pel compliment de les exigències establides en els apartats anteriors. També han de mantindre un sistema de gestió de la qualitat documentat que incloga, a més de l'aplicació d'anàlisi de perills i punts de control crític (APPCC), un sistema de traçabilitat eficaç i un tractament previst de les reclamacions i de les no-conformitats derivades del seguiment d'usuaris de marca i del control.  
Periòdicament l'organització ha de realitzar activitats de verificació del compliment dels requisits que s'establixen en este reglament i ha de mantindre els registres que d'estes es deriven.


Còpia Permalink ELI